Zmluva o dielo
uzatvorená podľa § 536 a nasl. Obchodného zákonníka č. 513/1991 Zb. v znení neskorších predpisov (ďalej len „zmluva“)
medzi zmluvnými stranami

Objednávateľ:				Centrum vedecko-technických informácií SR
Sídlo:					Lamačská cesta 8/A, 840 05 Bratislava
IČO:					00 151 882
DIČ:					2020798395
IČ DPH:					SK2020798395
v mene ktorého koná:			prof. PharmDr. Ján Kyselovič, CSc., generálny riaditeľ
bankové spojenie:			Štátna pokladnica
IBAN:					SK05 8180 0000 0070 0006 4743
právna forma:				príspevková organizácia
Osoba zodpovedná za vecné plnenie: 
(ďalej ako „Objednávateľ“ )

a

Zhotoviteľ :
Sídlo: 
Zastúpený: 
IČO: 
DIČ: 
Bankové spojenie : 
IBAN: 
zapísaný v 
Osoba zodpovedná za vecné plnenie: 
(ďalej ako „Zhotoviteľ“)

(Objednávateľ a Zhotoviteľ spolu ďalej ako "zmluvné strany" a každý samostatne ako "zmluvná strana")

Článok I
Úvodné ustanovenia

1. Zmluvné strany vyhlasujú, že údaje uvedené v záhlaví tejto zmluvy sú pravdivé a aktuálne a zaväzujú sa bez meškania oznámiť druhej zmluvnej strane každú zmenu, ktorá by mohla mať vplyv na plnenie zmluvných záväzkov. Sú si vedomé, že pri neoznámení takejto skutočnosti budú znášať následky, ktoré môžu druhej zmluvnej strane z neznalosti týchto údajov vzniknúť.
2. V prípade rozporu medzi ustanoveniami samotného textu tejto zmluvy a jej prílohami je rozhodujúce, čo je uvedené v jednotlivých ustanoveniach samotného textu tejto zmluvy.
3. Každý odkaz na túto zmluvu znamená odkaz na samotný text tejto zmluvy ako aj všetky jej prílohy v aktuálnom znení, pokiaľ nie je vyslovene uvedené inak. 
4. Slová uvedené v jednotnom čísle zahŕňajú aj množné číslo a naopak, slová uvedené v jednom rode zahŕňajú aj iný rod a slová uvedené iba ako osoby zahŕňajú aj firmy a spoločnosti a naopak.
5. Nadpisy v tejto zmluve slúžia len prehľadnosti a pri výklade zmluvných ustanovení sa neberú do úvahy. Rovnako ich nemožno považovať ani za definície, zmeny či objasnenia zmluvných ustanovení.
6. Centrum vedecko-technických informácií SR je štátnou príspevkovou organizáciou napojenou na štátny rozpočet, ktorá je verejným obstarávateľom v zmysle ustanovenia § 9 ods. 2 písm. a) zákona č. 343/2015 Z. z  o verejnom obstarávaní a o zmene a doplnení niektorých zákonov.
7. Zmluvné strany uzatvárajú túto zmluvu ako výsledok verejného obstarávania podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).
8. Táto zmluva sa uzatvára v súvislosti s realizáciou diela pre účely ocenenia „Cena za vedu a techniku“ v rámci Týždňa vedy a techniky na Slovensku (ďalej len „TVT“).
9. Zhotoviteľ vyhlasuje, že je osoba oprávnená na uzatvorenie tejto zmluvy v zmysle zákona 315/2016 Z. z. o registri partnerov verejného sektora a má splnené všetky a má splnené všetky z toho vyplývajúce povinnosti.

Článok II
Predmet Zmluvy

1. Predmetom tejto zmluvy je vykonať dielo  – navrhnúť, vytvoriť a dodať jedinečné umelecké diela, ktoré budú odovzdávané ako ocenenia pri príležitosti udeľovania Ceny za vedu a techniku za rok 2022 (ďalej len „dielo“) za podmienok stanovených touto zmluvou a podľa požiadaviek Objednávateľa bližšie určených v Prílohe č. 1, a udeliť licencie Objednávateľovi na použitie diela v rozsahu a za podmienok ďalej upravených v tejto zmluve (ďalej len ako „predmet zmluvy“) a záväzok Objednávateľa vytvorené dielo od Zhotoviteľa prevziať a zaplatiť mu zaň dohodnutú odmenu.

Článok III
Práva a povinnosti zmluvných strán

1. Zhotoviteľ sa zaväzuje realizovať predmet zmluvy na vlastnú zodpovednosť, rešpektujúc opis predmetu zákazky, ktorý tvorí prílohu č. 1 tejto zmluvy a podmienky dohodnuté v tejto zmluve. Ďalej sa zaväzuje realizovať predmet zmluvy riadne, včas, bez vád s potrebnou starostlivosťou a tomu zodpovedajúcou kvalitou.
2. Zhotoviteľ potvrdzuje, že sa v plnom rozsahu oboznámil s rozsahom a povahou diela a sú mu známe všetky technické, kvalitatívne a iné podmienky potrebné k jeho realizácii. Súčasne vyhlasuje, že spĺňa všetky kvalifikačné, odborné, technické personálne a iné predpoklady, má predpísané povolenia a skúšky a spĺňa akékoľvek iné predpoklady stanovené príslušnými právnymi predpismi a záväznými technickými normami pre riadne poskytnutie plnenia.
3. Zhotoviteľ je povinný písomne oznámiť Objednávateľovi bez zbytočného odkladu všetky zmeny týkajúce sa najmä jeho identifikačných a kontaktných údajov uvedených v Dohode, predmetu činnosti, vstupu do likvidácie, alebo začatia konania podľa zákona č. 7/2005 Z. z. o konkurze a reštrukturalizácii a o zmene a doplnení niektorých zákonov.
4. Zhotoviteľ sa zaväzuje včas oznámiť Objednávateľovi všetky prekážky a skutočnosti, ktoré by mohli spôsobiť omeškanie Zhotoviteľa s riadnym a včasným poskytnutím plnenia, nemožnosť dodatočného poskytnutia plnenia, alebo by odôvodňovali posun záväzného termínu pre poskytnutie plnenia.
5. Objednávateľ sa zaväzuje poskytnúť Zhotoviteľovi za účelom riadneho dodania či poskytnutia plnenia nevyhnutnú súčinnosť. Súčinnosťou Objednávateľa sa nerozumie plnenie alebo suplovanie povinností Zhotoviteľa vyplývajúcich z tejto zmluvy či príslušných všeobecne záväzných právnych predpisov.
6. Ak je Zhotoviteľ v omeškaní s včasným dodaním alebo poskytnutím plnenia, a také omeškanie predstavuje podstatné porušenie zmluvy Zhotoviteľom, je Objednávateľ oprávnený omeškané plnenie odoprieť a neprevziať, ak to bez zbytočného odkladu oznámi Zhotoviteľovi. V takom prípade je tiež Objednávateľ oprávnený od zmluvy odstúpiť. 
7. Dielo sa považuje za zhotovené, odovzdané a Objednávateľom prevzaté momentom podpísania dodacieho listu ohľadom diela Objednávateľom.

Článok IV
Miesto, čas a spôsob  plnenia zmluvy

1. Zhotoviteľ predloží Objednávateľovi do 5 (slovom: päť) pracovných dní od uzavretia tejto zmluvy dve vizualizácie návrhov umeleckých diel. Objednávateľ si zo zaslaných vizualizácii vyberie konečnú podobu umeleckého diela, ktorú do 3 (slovom: tri) dní od obdržania vizualizácií zašle Zhotoviteľovi. O hodnotení vizualizácií sa zhotoví akceptačný protokol. Vzor akceptačného protokolu tvorí prílohu č. 3 tejto zmluvy. 
2. Miestom pre odovzdanie diela je adresa v mieste sídla Objednávateľa. So súhlasom Objednávateľa môže Zhotoviteľ dielo odovzdať aj na inom vhodnom mieste. Dielo bude odovzdané najneskôr do 10.11.2022 do 16.00 hod. na základe dodacieho listu.
3. Zhotoviteľ sa týmto zaväzuje na vlastnú zodpovednosť a za podmienok stanovených touto zmluvou vytvoriť pre Objednávateľa dielo.
4. Zhotoviteľ je povinný vytvoriť dielo s odbornou starostlivosťou, osobne za použitia vlastnej tvorivej práce. Pri vytváraní diela Zhotoviteľ nesmie neoprávnene zasahovať do cudzích autorských práv a práv súvisiacich s autorským právom. 
5. Zhotoviteľ vyhlasuje, že dielo odovzdá v zodpovedajúcej kvalite a v dohodnutom rozsahu a formáte. 
6. Objednávateľ nie je povinný prevziať od Zhotoviteľa dielo v prípade, ak má dielo nedostatky, ktoré bránia jeho riadnemu používaniu.

Článok V
Cena a platobné podmienky

1. Cena za vykonanie diela je stanovená v zmysle zákona č. 18/1996 Z. z. o cenách v znení neskorších predpisov (ďalej len „zákon o cenách“) a vyhlášky Ministerstva financií SR č. 87/1996 Z. z., ktorou sa vykonáva zákon o cenách (ďalej len „vyhláška“) ako cena pevná, konečná a nemenná a môže byť upravená len v dôsledku zmeny všeobecne záväzných právnych predpisov SR ovplyvňujúcich cenu plnenia predmetu tejto zmluvy (daňové predpisy, DPH a pod.). 
2. Cena predstavuje odplatu za splnenie všetkých zmluvných záväzkov Zhotoviteľa vyplývajúcich z tejto zmluvy a pokrýva tiež všetky a akékoľvek interné či externé náklady alebo výdavky Zhotoviteľa spojené s vykonaním diela, t. j. na riadne a včasné dodanie, poskytnutie a vykonanie dojednaných plnení ako aj primeraného zisku, ak zmluva, alebo príslušné všeobecne záväzné právne predpisy neustanovujú inak.
3. Celková cena za predmet zmluvy je xxx € bez DPH (slovom  xxx eur). Cena s DPH je xxx €. 
4. Zálohy a preddavky na účely úhrady ceny alebo jej časti sa neposkytujú. Zhotoviteľ je oprávnený vystaviť faktúru za vykonané práce až po riadnom odovzdaní a prevzatí diela podľa čl. V tejto zmluvy.
5. Cena za dielo bude uhradená na základe predloženej faktúry, ktorej neoddeliteľnou súčasťou je akceptačný protokol podľa prílohy č. 3 tejto zmluvy a dodací list, ktorým Objednávateľ potvrdí vykonanie a prevzatie diela.
6. Faktúra musí obsahovať obligatórne náležitosti v zmysle ustanovenia § 74 zákona č. 222/2004 Z. z. o dani z pridanej hodnoty v znení neskorších predpisov. Faktúra musí obsahovať aj nasledovné údaje – číslo zmluvy Objednávateľa, popis plnenia v zmysle predmetu zmluvy, bankové spojenie v zmysle zmluvy. Ak faktúra nebude úplná alebo bude obsahovať nesprávne údaje vrátane jej príloh, bude takáto faktúra Zhotoviteľovi vrátená. Zhotoviteľ je povinný predložiť novú/opravenú faktúru, v takom prípade sa bude lehota splatnosti faktúry odvíjať od termínu predloženia novej/opravenej faktúry.
7. Faktúra musí byť doručená Objednávateľovi na adresu jeho sídla uvedenú v záhlaví tejto zmluvy, alebo inú adresu na tento účel písomne oznámenú Zhotoviteľovi. 
8. Lehota  splatnosti  každej  faktúry  je  na  základe  vzájomnej  dohody  zmluvných  strán dohodnutá na 30 (slovom: tridsať) kalendárnych dní odo dňa jej doručenia Objednávateľovi.
9. Objednávateľ si splní svoj záväzok zaplatiť cenu bankovým prevodom v prospech účtu Zhotoviteľa, ktorý je uvedený v tejto zmluve. Za deň zaplatenia fakturovanej sumy sa považuje deň pripísania peňažnej sumy na bankový účet Zhotoviteľa. 
10. Objednávateľ bude akceptovať aj predloženie zaručenej elektronickej faktúry v súlade s podmienkami zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov

Článok VI
Výmena informácií medzi zmluvnými stranami

1. Zmluvné strany sa dohodli, že akékoľvek oznámenia druhej zmluvnej strane budú doručené na adresy uvedené v záhlaví tejto zmluvy.
2. Objednávateľ a Zhotoviteľ sa zaväzujú bezodkladne písomne oznámiť druhej zmluvnej strane akúkoľvek zmenu svojich kontaktných údajov, pričom zmena je účinná odo dňa nasledujúceho po doručení takéhoto oznámenia.
3. Každá správa, súhlas, schválenie alebo rozhodnutie, ktoré sa požadujú na základe tejto zmluvy, sa vyhotovia, pokiaľ nie je v zmluve vrátane príloh ustanovené inak, v písomnej podobe. Odosielateľ akejkoľvek písomnej správy môže požadovať od príjemcu písomné potvrdenie o jej doručení.
4. Písomnosti odoslané druhej zmluvnej strane na adresu jej sídla uvedenú v zmluve alebo neskôr písomne oznámenú sa považujú za doručené a prevzaté druhou zmluvnou stranou aj v deň odmietnutia prevzatia zásielky druhou zmluvnou stranou vyznačený poštou a tiež v deň vrátenia zásielky odosielateľovi, a to bez ohľadu na to, či ju druhá zmluvná strana prevzala alebo nie.
5. Jazyk zmluvy a celej písomnej komunikácie medzi Objednávateľom a Zhotoviteľom a tretími osobami je slovenský jazyk.
6. Všetky dokumenty a informácie, či už písomné alebo ústne, si zmluvné strany poskytujú len na účely plnenia tejto zmluvy. Objednávateľ je oprávnený používať tieto dokumenty a informácie aj na iné účely ako na účely zákazky realizovanej na základe zmluvy.
7. Pre vylúčenie pochybností, oznámenie o zmene kontaktných údajov, najmä mien osôb, adries sídla, elektronickej pošty, telefonických kontaktov, čísiel bankového účtu zmluvných strán sa nepovažuje za zmenu zmluvy resp. jej príloh.

Článok VII
Autorské právo, licenčná zmluva
1. Zhotoviteľ je zodpovedný za obsah diela a za to, že ním vytvorené a odovzdané dielo je v súlade s platnými ustanoveniami Autorského zákona. Dielo je vytvorené v súlade s platnými právnymi predpismi (najmä o ochrane osobnosti, ochrane osobných údajov, ochrany práv duševného vlastníctva, autorského práva, práva priemyselného vlastníctva a ďalšími právami tretích osôb garantovaných Ústavou a zákonmi Slovenskej republiky). 
2. Objednávateľ nie je povinný akokoľvek preverovať, či dielo nepoškodzuje alebo nepoškodí práva a oprávnené záujmy dotknutých osôb podľa GDPR alebo zákona č. 18/2018 Z. z. alebo akýchkoľvek tretích osôb v zmysle právnych predpisov o ochrane osobnosti, ochrane práv duševného vlastníctva, autorskom práve, práve priemyselného vlastníctva a ďalších právnych predpisov garantujúcich práva tretích osôb. 
3. V prípade porušenia povinnosti podľa tohto článku alebo nevysporiadania právnych vzťahov s dotknutými osobami podľa GDPR alebo zákona č. 18/2018 Z. z. na účel použitia diela sa Zhotoviteľ zaväzuje nahradiť Objednávateľovi všetky škody, ktoré mu vznikli v súvislosti s uplatňovaním nárokov tretích osôb vrátane dotknutých osôb.
4. Objednávateľ sa zaväzuje v prípade, ak budú voči nemu uplatnené nároky z porušenia práv tretích osôb, v súvislosti s využitím diela, bezodkladne informovať autora. Pri realizácii potrebných právnych opatrení a na ochranu výkonu práva objednávateľa, je Zhotoviteľ povinný poskytnúť Objednávateľovi spolupôsobenie.
5. Licencia udelená Zhotoviteľom má povahu výhradnej, územne a časovo neobmedzenej licencie a autor vyhlasuje, že pred uzavretím tejto licenčnej zmluvy neposkytol právo dielo používať ďalšej osobe.
6. Zhotoviteľ udeľuje Licenciu bezodplatne, t.j. že Zhotoviteľovi nevznikne za poskytnutie Licencie nárok na žiadnu odplatu okrem tej, ktorá mu prislúcha podľa tejto zmluvy.


Článok VIII
Zmluvné pokuty

1. Ak je Zhotoviteľ v omeškaní s odovzdaním diela, je Objednávateľ oprávnený požadovať za každý aj začatý deň omeškania zmluvnú pokutu vo výške 0,5 % z ceny diela až do plnej výšky ceny diela s DPH.
2. Zhotoviteľ nebude v omeškaní, ak záväzok na plnenie predmetu zákazky nemohol riadne a včas splniť pre okolnosti, ktoré po uzavretí tejto zmluvy vznikli v dôsledku ním nepredvídateľných a neodvrátiteľných skutočností mimoriadnej povahy (vyššia moc) – lehoty pre plnenia alebo činnosti Zhotoviteľa sa predĺžia o dobu zodpovedajúcu dobe trvania takýchto okolností. 
3. Zhotoviteľ nebude v omeškaní, ak mu Objednávateľ neposkytne požadovanú súčinnosť.
4. Ak Zhotoviteľ poruší akýkoľvek iný záväzok vyplývajúci mu zo zmluvy vrátane jej príloh a tento nesplní ani v lehote 5 (slovom: päť) pracovných dní od doručenia výzvy Objednávateľa na jeho splnenie, Objednávateľovi vzniká nárok na zmluvnú pokutu vo výške 100,- eur (slovom: jednosto eur) za každé jednotlivé porušenie takéhoto záväzku až do výšky celkovej Ceny diela.
5. V prípade omeškania Objednávateľa s úhradou faktúry Zhotoviteľa o viac ako 30 (slovom: tridsať) dní, je Zhotoviteľ oprávnený požadovať od Objednávateľa úrok z omeškania vo výške úrokovej sadzby 0,5 % z neuhradenej čiastky za každý deň omeškania.
6. Uplatnením nárokov Objednávateľa na zmluvné pokuty podľa tejto zmluvy nie sú dotknuté jeho nároky na náhradu škody, a to aj vo výške presahujúcej tieto zmluvné pokuty. 
7. Zhotoviteľ je povinný uplatnené zmluvné pokuty Objednávateľovi uhradiť do 30 (slovom: tridsať) dní odo dňa doručenia výzvy na úhradu na účet Objednávateľa uvedený v záhlaví tejto zmluvy.


Článok IX
Trvanie a ukončenie zmluvy
1. Zmluva môže byť ukončená
a) vykonaním predmetu zmluvy,
b) vzájomnou dohodou zmluvných strán,
c)  odstúpením od zmluvy v prípadoch stanovených touto zmluvou alebo z dôvodov ustanovených zákonom, alebo
d) výpoveďou.
2. Odstúpenie od zmluvy nadobúda účinnosť dňom doručenia písomného oznámenia o odstúpení druhej zmluvnej strane. Odstúpenie od zmluvy, ako aj jeho právne účinky sa spravujú podľa ust. §344 a nasl. Obchodného zákonníka.
3. Okrem prípadov uvedených v §344 Obchodného zákonníka a prípadov podstatného porušenia zmluvy označených v texte zmluvy alebo v jej prílohách, je Objednávateľ oprávnený odstúpiť od zmluvy najmä v prípade, ak:
a) si Zhotoviteľ opakovane (minimálne 2x) neplní svoje povinnosti vyplývajúce zo zmluvy,
b) Zhotoviteľ opakovane (minimálne 2x) neodôvodnene odmietne alebo zanedbá plnenie pokynov, ktoré vydá poverená osoba Objednávateľa.
4. Objednávateľ má ďalej právo od zmluvy odstúpiť v prípade, ak je to stanovené zmluvou alebo Zhotoviteľ podstatným spôsobom porušuje svoje povinnosti podľa zmluvy, alebo ak je podľa posúdenia Objednávateľa zjavné, že Zhotoviteľ nebude schopný riadne splniť všetky svoje povinnosti zo zmluvy.
5. Odstúpenie od tejto zmluvy sa nedotýka práva na náhradu škody, zmluvných pokút, práv vyplývajúcich zo zodpovednosti za vady ani iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení zmluvy.
6. Pri odstúpení od zmluvy Objednávateľ nie je povinný vrátiť Zhotoviteľovi akékoľvek plnenia poskytnuté Zhotoviteľom na základe zmluvy a tieto plnenia sa doručením odstúpenia stávajú vlastníctvom Objednávateľa, ak k nim Objednávateľ nenadobudol vlastníctvo ešte pred odstúpením. V prípade odstúpenia od zmluvy sa už poskytnuté a/alebo riadne prebraté plnenia nevracajú a všetky plnenia, postupy a/alebo konania podľa zmluvy sa zastavujú; Zhotoviteľ stráca nárok na akékoľvek finančné plnenie. Zmluvné strany vylučujú aplikáciu ustanovenia §351 Obchodného zákonníka s výnimkou druhej vety odseku 1.
7. Zhotoviteľ je oprávnený odstúpiť od zmluvy len v prípade, ak Objednávateľ ani na základe písomnej výzvy Zhotoviteľa v lehote minimálne 10 (slovom: desať) kalendárnych dní od jej doručenia neodstráni podstatné porušenie zmluvy. Podstatným porušením zmluvy Objednávateľom sa rozumie situácia, keď je Objednávateľ v omeškaní s plnením povinnosti podľa Dohody viac ako 30 (slovom: tridsať)  kalendárnych dní.
8. Objednávateľ je oprávnený ukončiť zmluvu písomnou výpoveďou doručenou Zhotoviteľovi a to aj bez uvedenia dôvodu s výpovednou lehotou jeden mesiac, ktorá začína plynúť dňom nasledujúcim po dni doručenia výpovede Zhotoviteľovi.
9. Táto zmluva sa uzatvára na dobu určitú, a to do vykonania predmetu zmluvy. 


Článok X
Záverečné ustanovenia

1. Táto zmluva nadobúda platnosť dňom jej podpísania zástupcami oboch zmluvných strán a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Ak sa do troch mesiacov od uzavretia zmluvy táto zmluva nezverejní, platí, že k jej uzavretiu nedošlo.
2. Zmluvné strany sa dohodli, že zmluva a právne vzťahy ňou založené a s nimi súvisiace sa budú spravovať právnym poriadkom Slovenskej republiky, predovšetkým Obchodným zákonníkom.
3. Na záväzkový vzťah z tejto zmluvy sa nepoužijú (všeobecné) obchodné podmienky žiadnej zo zmluvných strán. Zhotoviteľ ak má povinnosť zapisovať sa do registra partnerov verejného sektora musí byť platne zapísaný v registri partnerov verejného sektora počas celej platnosti zmluvy.
4. Zhotoviteľ prehlasuje, že on aj jeho zamestnanci, sú držiteľmi všetkých potrebných oprávnení a kvalifikácií požadovaných na vykonanie diela.
5. Zmluvné strany sa dohodli, že prípadné spory vyplývajúce zo zmluvných vzťahov tejto zmluvy budú riešiť predovšetkým osobným rokovaním a až následne súdnou cestou, vecne príslušným súdom je všeobecný súd v mieste sídla Objednávateľa, ak príslušné všeobecne záväzné právne predpisy týkajúce sa občianskeho súdneho konania neustanovujú kogentne inak.
6. Ak sa zistí, že niektoré z ustanovení tejto zmluvy je neplatné alebo neúčinné, neplatnosť alebo neúčinnosť ustanovenia nebude mať za následok neplatnosť alebo neúčinnosť ďalších ustanovení zmluvy, ani samotnej zmluvy. Zmluvné strany sa zaväzujú, že neplatné alebo neúčinné ustanovenie bez zbytočného odkladu nahradia tak, aby bol v čo najväčšom možnom rozsahu dosiahnutý účel, ktorý v čase uzavretia tejto Dohody sledovali neplatným alebo neúčinným ustanovením. Obdobne budú zmluvné strany postupovať aj v prípade, ak sa zistí, že niektoré z ustanovení tejto zmluvy je nevykonateľné.
7. Vedľajšie ústne dohody k zmluve nejestvujú. Zmluva predstavuje úplné a komplexné dojednanie zmluvných strán vo vzťahu k predmetu zmluvy a nahrádza všetky predchádzajúce dohody a dohovory vo vzťahu k predmetu zmluvy. 
8. S výnimkami uvedenými v tejto zmluve je túto zmluvu možné meniť a dopĺňať len formou písomných dodatkov podpísaných oboma zmluvnými stranami. 
9. Táto zmluva sa podpisuje v štyroch rovnopisoch, pričom Objednávateľ obdrží dve vyhotovenia a Zhotoviteľ dve vyhotovenia.
10. Zmluvné strany vyhlasujú, že zmluvu uzatvorili slobodne a vážne, nie v tiesni a ani za inak nápadne nevýhodných podmienok, jej obsahu porozumeli a preto ju po jej prečítaní na znak súhlasu vlastnoručne podpisujú.
11. Neoddeliteľnou súčasťou tejto Dohody je:
Príloha č. 1 - Opis predmetu zákazky
Príloha č. 2 - Návrh na plnenie kritérií (prílohou sa stane návrh úspešného uchádzača)
Príloha č. 3 - Akceptačný protokol
[bookmark: _GoBack]

	V Bratislave, dňa .......................
Objednávateľ:

..........................................................
prof. PharmDr. Ján Kyselovič, CSc.
generálny riaditeľ CVTI SR
	
	
	
	V ................, dňa ..........................
Zhotoviteľ:

..........................................................
meno
funkcia





Príloha č. 1 Zmluvy o dielo
Opis predmetu zákazky

Názov predmetu zákazky: Návrh a realizácia umeleckých diel - Cena za vedu a techniku
1. Charakteristika verejného obstarávateľa:
Centrum vedecko-technických informácií SR, Lamačská cesta 8/A, 840 05 Bratislava, IČO: 00151882, IČ DPH: SK2020798395
1. Podrobný opis predmetu zákazky a rozsah zákazky:
Predmetom zákazky je návrh,  realizácia a dodanie jedinečných umeleckých diel, ktoré budú odovzdávané ako ocenenia pri príležitosti udeľovania Ceny za vedu a techniku za rok 2022. Podujatie sa bude konať dňa 11.11.2022.

Cieľom odovzdávania Ceny za vedu a techniku je oceniť prácu vedecko-výskumných pracovníkov za ich prínosy v oblasti vedy, techniky a inovácií. Ceny sa udeľujú v 5 kategóriách, v každej kategórii sa spravidla udeľujú 3 ceny.

Kategórie Ceny za vedu a techniku: 
· Osobnosť vedy a techniky;
· Celoživotné zásluhy v oblasti vedy a techniky;
· Osobnosť vedy a techniky do 35 rokov;
· Popularizátor vedy;
· Vedecko-technický tím roka.

Súčasťou plnenia sú nasledujúce požiadavky:
· Príprava ideového návrhu umeleckého diela – vrátane 3D návrhu;
· Inovatívny dizajn vytvorený pre príležitosť udeľovania Ceny za vedu a techniku za rok 2022;
· Výroba umeleckých diel zo skla;
· Kazety s uzatváraním a pevnou fixáciou na uloženie umeleckých diel. Prevedenie kaziet má zodpovedať slávnostnej príležitosti akou je odovzdávanie Ceny za vedu a techniku;
· Certifikáty k umeleckým dielam, ktoré budú obsahovať obrázky modelu umeleckého diela, informácie o autorovi a text podľa požiadaviek verejného obstarávateľa.

Zhotoviteľ zabezpečí na základe požiadaviek a špecifikácie verejného obstarávateľa umelecké diela v zmysle nižšie uvedených špecifikácií: 

Model - Voľný tvar
· plastiky voľného tvaru;
· preferovaný materiál: sklo s farebnými štruktúrami, sklárske pigmenty, kovy;
· umelecké diela budú uložené v kompatibilných uzatvárateľných kazetách;
· rozmery umeleckého diela sú v rozmedzí:
výška: 20 cm až 30 cm;
šírka: 12 cm až 20 cm;
hĺbka: 5 cm až 10 cm;
Požadovaný počet spolu - 15 ks 
· 3 ceny z každej horeuvedenej oceňovanej kategórie – celkom 15 cien v jednotnom dizajne;
Každý model bude uložený v kazete. Na modeloch budú uvedené texty. Na certifikátoch budú obrázky modelu aj s textom. Texty pre jednotlivé ceny a texty na jednotlivé certifikáty budú zodpovedať názvom jednotlivých kategórií:
· Osobnosť vedy a techniky -3 ceny;
· Celoživotné zásluhy v oblasti vedy a techniky – 3 ceny;
· Osobnosť vedy a techniky do 35 rokov – 3 ceny;
· Popularizátor vedy – 3 ceny;
· Vedecko-technický tím roka – 3 ceny.

Uzatvárateľné kazety na uloženie umeleckých diel
· kazety budú uzatvárateľné s pevnou fixáciou;
· kazety budú kompatibilné s umeleckými dielami;
· kazety budú v jednotnom luxusnom prevedení - ozdobná uzatvárateľná kazeta z tvrdého papieru (kartónu) alebo dreva alebo iného vhodného materiálu v jednotnom farebnom prevedení, saténová výstelka, ktorá bude farebne zladená s obalom kazety;
· na kazetách bude ozdobným písmom uvedený text:

Cena za vedu a techniku 2022

Požadovaný počet spolu: 15 ks

Zhotoviteľ predloží verejnému obstarávateľovi do 5 pracovných dní od uzavretia Zmluvy 2 vizualizácie návrhov umeleckých diel, z ktorých si verejný obstarávateľ zvolí konečnú podobu umeleckého diela. Na posúdenie bude mať verejný obstarávateľ 3 pracovné dni. O vyhodnotení návrhov sa vyhotoví Akceptačný protokol, ktorý je súčasťou Zmluvy o dielo  ako Príloha č.3. Akceptačný protokol potvrdia obidve strany. Následne zhotoviteľ vyrobí umelecké diela v súlade s výsledkom vyhodnotenia v Akceptačnom protokole a požiadavkami verejného obstarávateľa uvedenými v Opise predmetu zákazky.

Súčasťou plnenia predmetu zákazky je aj doprava a balenie umeleckých diel tak, aby nedošlo pri preprave k ich poškodeniu. 

1. Požadovaná lehota dodania/poskytnutia predmetu zákazky:
Najneskôr do 10.11.2022 do 16.00 hod..

1. Miesto dodania predmetu zákazky:
Centrum vedecko-technických informácií SR, Lamačská cesta 8/A, 840 05 Bratislava.

Príloha č. 2 Zmluvy o dielo
(prílohou sa stane návrh na plnenie kritérií úspešného uchádzača)

Príloha č. 3 Zmluvy o dielo
Akceptačný protokol

	Odovzdávajúci/  
Zhotoviteľ

	Názov spoločnosti
Adresa
IČO:
V zastúpení:  
	Preberajúci/
Objednávateľ
	Centrum vedecko-technických informácií SR,
Lamačská cesta 8/A, 840 05 Bratislava
IČO: 00151882; DIČ: 2020798395
V zastúpení: 

	Zmluva medzi Zhotoviteľom a Objednávateľom  č:
	
	Zo dňa:
	

	Meno odovzdávajúcej osoby
	

	Kontakt na odovzdávajúcu osobu tel.:
	
	Kontakt na odovzdávajúcu osobu
e-mail:
	

	Meno preberajúcej osoby
	

	Kontakt na preberajúcu osobu tel.:
	
	Kontakt na preberajúcu osobu
e-mail:
	

	Predmet schvaľovania
(zoznam odovzdaných podkladov)
	




	Výsledok schvaľovania vizualizácie návrhov
	





	Záver:
	



	



-----------------------------------------------------------                                                     -----------------------------------------------------------
                  Za CVTI SR                                                                                                                       Za Zhotoviteľa

